钦定古今图书集成/历象汇编/乾象典/第053卷 > 轩辕
## 钦定古今图书集成/历象汇编/乾象典/第053卷 > 轩辕

按：《周礼春官天府》：“若祭天之司民、司禄而献民数，谷
数，则受而藏之。”

〈订义〉郑锷曰：“考《小司寇》之职，孟冬祀司民，献民数于王，王拜受之，以图国用，则祭司民献民数。小司寇之职，《春官》司禄之职阙，其祭司禄之神，或同司民之祭欤？司民，轩辕之角星；司禄，文昌宫之星。又云下台为司禄。禄之言谷也。故谷数则司禄之官掌之，小司寇献之，王受之而登于天府，天府受而藏之守宝镇之所赖”者，在此故也。然民数天所付，谷数天所生，以养人。王者奉天牧民，民谷之数藏于天府，宜矣。必祭司民、司禄然后献。盖司民者，致司命死生之神，司禄者，主年谷登凶之神。每岁孟冬，民数登下，谷数多寡，皆已可知，于是登其所司之神，然后献其数，天府之官藏之谓夫自是而后，有民以守邦，有谷以养民。祖庙之守藏，可谓守而不失矣。易氏曰：“考之《天文志》，司民为轩辕角，其十七星之两角，有大民、小民。”

《秋官》小司寇，“孟冬祀司民，献民数于王，王拜受之，以
图国用而进退之。”

〈订义〉郑锷曰：“轩辕之角有大民、小民之星，其神实主民。说者谓春官祭之，然春官天府但受其数耳。《司民之官》言司寇及孟冬祀司民之日献其数，则司民之祀正司寇之所主明矣。先王以为民之登耗必有神主之，故每岁孟冬物成之时使司寇祀之，亦以刑者所以驭民，而民之多寡皆本乎刑之繁省故也。”

按《星经》阙。

按《史记天官书》：“南宫朱鸟，权衡权，轩辕，黄龙体。”前大
星，女主象；旁小星，御者，后宫属。

〈注〉孟康曰：“形如腾龙。”《索隐》曰：《援神契》曰：“轩辕十二星，后宫所居。”《石氏星赞》以轩辕龙体，主后妃也。《正义》曰：“轩辕十七星，在七星北，黄龙之体，主雷雨之神，后宫之象也。阴阳交感，雷激为电，和为雨，怒为风，乱为雾，凝为霜，散为露，聚为云气，立为虹蜺，离为背璚，分为抱珥。”二十四变，皆轩辕主之。其大星，女主也。次北星，夫人也。次北一星，妃也。其次诸星，皆次妃之属，女主。南一小星，女御也。左一星，少民，后宗也。

按：《汉书天文志》同。

按《博雅》：“轩辕谓之路寝。”

按《晋书天文志》：“轩辕十七星，在七星北。轩辕，黄帝之
神，黄龙之体也，后妃之主，士职也。一曰东陵，一曰权
星，主雷雨之神。南大星，女主也。次北一星，夫人也，屏
也，上将也。次北一星，妃也，次将也。其次诸星，皆次妃
之属也。女主南小星，女御也。左一星少民，后宗也；右
一星太民，太后宗也。”

按：《隋书》《宋史天文志》俱同。

按《观象玩占》，“轩辕十七星，在七星北，黄帝之神，黄龙
之体。一曰东陵，一曰权星，一曰昏昌，主雷雨之神。又
为后宫后妃之舍，典六宫之内政，以弼太微刑南国南端明星，女主也，母后也。北六尺一星，夫人也，屏也，
上将也。又北六尺一星，次夫人也，妃也，次将也。又北
六尺一星，次妃也。其次皆众妃也。女主”南三尺一小
星，女御也；西南丈所一星曰太民，太后宗也；东南丈
所一星曰少民，皇后宗也。轩辕为女主之庭；一曰天
柱，土官也。张衡曰：“轩辕如龙之体，以主雷雨，合阴阳。
震为雷，激为电，和为雨，怒为风，乱为雾，凝为霜，散为
露，聚为云，淫为虹蜺，离为背璚，分为抱珥，皆轩辕主
之。”石氏曰：“轩辕，中央土神，黄帝舍也。”